Diari Oficial de la Generalitat Valenciana


Sumari del DOGV 6299, del 29-06-2010 (2010/7448)

Resolució de 23 de juny de 2010, del conseller de Medi Ambient, Aigua, Urbanisme i Habitatge, per la qual se sotmet novament a informació pública el projecte de decret del Consell d'aprovació del Pla d'Acció Territorial de Protecció de l'Horta de València
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6299

Data del DOGV
:   29-06-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/7448


Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Resolució de 23 de juny de 2010, del conseller de Medi Ambient, Aigua, Urbanisme i Habitatge, per la qual se sotmet novament a informació pública el projecte de decret del Consell d'aprovació del Pla d'Acció Territorial de Protecció de l'Horta de València [2010/7448]  
Per Resolució de data 11 de maig de 2010, del conseller de Medi Ambient, Aigua, Urbanisme i Habitatge, es va acordar sotmetre a informació pública per un termini de dos mesos el projecte de decret del Consell d'aprovació del Pla d'Acció Territorial de Protecció de l'Horta de València, i demanar tant el dictamen dels municipis el planejament urbanístic dels quals pot veure's afectat per les seues determinacions com els informes sectorials dels distints departaments o òrgans de les administracions públiques que calga, en relació amb les competències respectives.  
L'esmentada resolució va ser publicada en el Diari Oficial de la Comunitat Valenciana número 6273, de 24 de maig de 2010, i es va remetre una còpia del projecte degudament diligenciada als municipis afectats, com també als distints departaments o òrgans de les administracions públiques que poden veure's afectats en les competències respectives, tot això als esmentats efectes.  
Pel fet que s'ha comprovat que part de la documentació electrònica relativa al Catàleg de béns i espais rurals protegits que forma part del Pla d'acció territorial de protecció de l'Horta de València (document requerit expressament en l'article 22.7 de la Llei 4/2004, de 30 de juny, de la Generalitat, d'ordenació del territori i protecció del paisatge) no s'ha incorporat de manera adequada en els suports digitals facilitats, i atés que estava pendent la publicació de l'anunci d'informació pública en un diari no oficial d'àmplia difusió a la província de València, d'acord amb l'article 60.2.c de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, cal tornar a exposar al públic la totalitat de la documentació de l'esmentat pla per un període equivalent a l'inicialment previst.  
D'acord amb l'anterior, resolc:  
Primer  
Sotmetre novament a informació pública el Projecte de decret del Consell d'aprovació del Pla d'Acció Territorial de Protecció de l'Horta de València, per un període de dos mesos.  
Segon  
Ordenar la publicació de sengles anuncis en el Diari Oficial de la Comunitat Valenciana i en un diari no oficial d'àmplia difusió a la província de València.  
Tercer  
Remetre als municipis afectats i als distints departaments i òrgans de les administracions públiques que calga, en relació amb les competències respectives, el Catàleg de béns i espais rurals protegits degudament diligenciat, a fi de completar la documentació inicialment enviada.  
Quart  
Establir que, durant el període d'informació pública, el projecte diligenciat es trobe depositat per a la consulta pública tant en les dependències dels ajuntaments afectats com en els següents locals de la Conselleria de Medi Ambient, Aigua, Urbanisme i Habitatge, en horari de matí (de 09.00 a 14.00 hores):  
- Centre d'Informació i Documentació Ambiental de la Comunitat Valenciana (CIDAM) - carrer de Marià Cuber, 14, baixos (46266 - València).  
- Direcció Territorial de València, de la Conselleria de Medi Ambient, Aigua, Urbanisme i Habitatge. Edifici Prop, carrer de Gregori Gea, 27 (46985 València).  
Així mateix, i per tal de facilitar l'accés al Pla d'acció territorial de protecció de l'Horta de València, cal habilitar-ne la consulta mitjançant la pàgina web de la Conselleria de Medi Ambient, Aigua, Urbanisme i Habitatge ().  
València, 23 de juny de 2010.- El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.